[pic] | KOMISIA EURÓPSKYCH SPOLOČENSTIEV | Brusel 25.04.2006 KOM(2006) 173 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Akčný plán elektronickej verejnej správy (eGovernment) i2010: Urýchlenie elektronickej verejnej správy v Európe v prospech všetkých {SEK (2006) 511} OBSAH 1. Akčný plán elektronickej verejnej správy i2010 – Ciele a očakávania na rok 2010 3 2. Nijaký občan nezostane bokom – rastúce začlenenie prostredníctvom elektronickej verejnej správy 5 3. Realizácia účinnosti a efektívnosti v praxi 6 3.1. Meranie 6 3.2. Zdieľanie 7 4. Kľúčové služby s vysokým dosahom pre občanov a podnikateľov 8 5. Realizácia kľúčových predpokladov 9 6. Posilnenie participácie a demokratického rozhodovania v Európe 10 7. Manažment a implementácia akčného plánu elektronickej verejnej správy i2010 11 8. Závery 12 OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Akčný plán elektronickej verejnej správy (eGovernment) i2010: Urýchlenie elektronickej verejnej správy v Európe v prospech všetkých (Text s významom pre EHP) Akčný plán elektronickej verejnej správy i2010 – Ciele a očakávania na rok 2010 Komisia týmto predkladá svoj akčný plán elektronickej verejnej správy, neoddeliteľnú súčasť iniciatívy i2010 – Európska informačná spoločnosť pre rast a zamestnanosť, ako významný príspevok k Lisabonskej agende a iným politikám Európskeho spoločenstva. Štáty, ktoré dosahujú najlepšie výsledky v otvorenosti a efektívnosti verejného sektora a pripravenosti na elektronickú verejnú správu sú najlepšie aj z hľadiska výkonnosti hospodárstva a rozvinutosti hospodárskej súťaže[1]. Toto pevné prepojenie medzi národnou konkurencieschopnosťou, intenzitou inovácií a kvalitou verejnej správy znamená, že v globálnej ekonomike je pre konkurencieschopnosť nevyhnutná lepšia verejná správa. Prostredníctvom elektronickej verejnej správy môže verejná správa významne prispieť k Lisabonskej agende. Rovnako dôležité je, aby sa elektronická verejná správa urýchlila aj z hľadiska modernizácie a inovácie, pretože vlády sa môžu ocitnúť pred zložitými problémami, ako je starnutie populácie, klimatické zmeny či terorizmus a občania požadujú lepšie služby, lepšiu bezpečnosť a lepšiu demokraciu, zatiaľ čo podnikatelia požadujú menej byrokracie a vyššiu účinnosť. Kým Európska únia sa ďalej rozširuje a zvyká si na väčšiu rôznorodosť, vynárajú sa nové potreby a požiadavky, ako sú konzistentné verejné služby presahujúce hranice, nevyhnutné pre rozšírenie príležitostí občanov na mobilitu a podnikanie v Európe. Elektronická verejná správa pomôže vládam naplniť tieto výzvy a požiadavky. Úspech a potenciál elektronickej verejnej správy sa už jasne prejavuje v niekoľkých štátoch EÚ, ktoré patria medzi svetovú špičku. Elektronické faktúrovanie v Dánsku usporí daňovníkom 150 miliónov EUR a podnikateľom 50 miliónov EUR ročne. Ak by sa zaviedlo v celej EÚ, ročné úspory by mohli presiahnuť 50 miliárd EUR. Zdravotne postihnuté osoby v Belgicku teraz môžu získať výhody cez internet za niekoľko sekúnd, kým predtým to trvalo 3 až 4 týždne. Takáto úspora času a pohodlný prístup sa môžu rozšíriť a prinášať výhody všetkým občanom Európy v mnohých oblastiach verejných služieb. Týmto akčným plánom Komisia chce: - urýchliť zavedenie konkrétnych výhod pre všetkých občanov a podnikateľov; - zabezpečiť, aby elektronická verejná správa na vnútroštátnej úrovni neviedla k vytváraniu nových bariér na jednotnom trhu v dôsledku roztrieštenosti a nedostatočnej interoperability; - rozšíriť výhody elektronickej verejnej správy na úrovni EÚ umožnením úspor z rozsahu v iniciatívach členských štátov a spoluprácou na riešení spoločných európskych problémov; - zabezpečiť spoluprácu všetkých zúčastnených strán v EÚ na návrhu a vytváraní elektronickej verejnej správy. Akčný plán vychádza najmä z vyhlásenia ministrov[2] prijatého na tretej ministerskej konferencii o elektronickej verejnej správe, v ktorom sa uvádzajú jasné očakávania rozšírených a merateľných výhod elektronickej verejnej správy v roku 2010. Komisia víta toto vyhlásenie a pevné odhodlanie členských štátov i súkromného sektoru[3]. Akčný plán stavia na vynikajúcej spolupráci s národnými iniciatívami elektronickej verejnej správy v rámci poradnej skupiny eEurope, v podskupine pre elektronickú verejnú správu. Akčný plán sa sústreďuje na príspevok Európskej komisie k podpore cieľov členských štátov a politík Spoločenstva, najmä na Lisabonskú stratégiu, vnútorný trh, lepšiu reguláciu a európske občianstvo. Akčný plán sa sústreďuje na päť významných úloh elektronickej verejnej správy so špecifickými úlohami na rok 2010[4]: - Nijaký občan nezostane bokom: rastúce začlenenie prostredníctvom elektronickej verejnej správy, aby do roku 2010 všetci občania mohli využívať výhody dôveryhodných inovovaných služieb a ľahkého prístupu pre všetkých; - Realizovať účinnosť a efektívnosť v praxi – do roku 2010 významne prispieť k zvýšenej spokojnosti užívateľov, transparentnosti a zodpovednosti, zníženiu administratívneho zaťaženia a zvýšeniu účinnosti; - Implementovať kľúčové služby s vysokým dosahom na občanov aj podnikateľov – do roku 2010 bude 100 % verejných obstarávaní dostupných elektronicky pri skutočnom využití 50 %[5] –, s dohodou o spolupráci na ďalších online službách pre občanov s vysokým dosahom; - Realizovať kľúčové predpoklady - umožniť občanom i podnikateľom do roku 2010 využívať výhody pohodlného, bezpečného a interoperabilného overeného prístupu k verejným službám v rámci celej Európy. - Posilniť participáciu a demokratické rozhodovanie – do roku 2010 predviesť nástroje pre účinnú verejnú diskusiu a účasť na demokratickom rozhodovaní. NIJAKÝ OBčAN NEZOSTANE BOKOM – RASTÚCE ZAčLENENIE PROSTREDNÍCTVOM ELEKTRONICKEJ VEREJNEJ SPRÁVY Všeobecne prístupná elektronická verejná správa predstavuje: - výzvu na boj proti digitálnemu rozdeleniu , potláčanie digitálneho vylúčenia po sprístupnení verejných služieb online; - príležitosť na politiky všeobecnej prístupnosti prostredníctvom IKT vďaka novým možnostiam ponúkaným elektronickou verejnou správou. Verejné služby umožnené prostredníctvom IKT pomáhajú konsolidovať sociálnu súdržnosť a zabezpečujú, aby znevýhodnení ľudia narážali na menej bariér pri využívaní príležitostí. Internetové stránky verejnej správy majú ešte veľa rezerv pri plnení usmernení týkajúcich sa prístupnosti elektronických technológií (eAccessibility)[6]. Užívatelia budú naďalej pre prístup k verejným službám vyžadovať aj iné kanály ako internet, napríklad digitálnu televíziu, mobilné telefóny i pevné linky a/alebo osobný kontakt. Členské štáty sa zaviazali plniť úlohy všeobecne prístupnej elektronickej verejnej správy a zabezpečiť, aby do roku 2010 všetci občania vrátane sociálne znevýhodnených skupín využívali do veľkej miery výhody elektronickej verejnej správy, aby európska verejná správa poskytovala verejnosti prístupnejšie a dôveryhodnejšie informácie a služby prostredníctvom inovačného využívania IKT a zvyšovala informovanosť o výhodách elektronickej verejnej správy, zlepšených postupoch a podpore všetkých užívateľov. Komisia bude podporovať úsilie členských štátov dosiahnuť tieto ciele v súlade s oznámením o prístupnosti elektronických technológií[7] a agendou pre začlenenie občanov do informačnej spoločnosti (eInclusion) plánovanou na rok 2008 ako súčasť využívania IKT na politiku začlenenia v rámci i2010. Z tejto agendy budú po roku 2008 vychádzať ďalšie konkrétne akcie: Európska Komisia v otvorenom partnerstve s členskými štátmi, súkromným sektorom a občianskou spoločnosťou a v koordinácii s Európskou sieťou verejnej správy (EPAN) uskutoční tieto konkrétne akcie: | 2006 | Dohodne sa s členskými štátmi na cestovnej mape, stanovení merateľných úloh a medzníkov, aby umožnili do roku 2010 všetkým občanom využívať výhody elektronickej verejnej správy. | 2007 | S členskými štátmi vytvorí spoločného a dohodnutého informačného sprievodcu, ktorý skoordinuje prípravu elektronickej štátnej správy s oznámením o prístupnosti elektronických technológií. | 2008 | Vydá špecifikácie pre stratégie poskytovania služieb na multiplatformnom základe, umožňujúcom prístup k službám elektronickej verejnej správy cez väčší počet kanálov, napr. digitálnu televíziu, mobilné telefóny, pevné linky a ďalšie interaktívne zariadenia. | V rokoch 2006 až 2010: - výskumné projekty, pilotné zavádzacie projekty, vo vhodných prípadoch podpora zo štrukturálnych fondov, štúdie o politike a spoločné špecifikácie v príbuzných programoch ES budú reagovať na potreby užívateľov a sústredia sa najmä na cenovo efektívne riešenia personalizácie, interakcie s užívateľom a multilingualizmu pre elektronickú štátnu správu; - výmena a zdieľanie praktických skúseností sa bude odohrávať súbežne s výmenou skúseností jednotlivých štátov v EPAN a zameria sa na viackanálové stratégie, politiky začlenenia a riešenia z oblasti osvedčených postupov. Realizácia účinnosti a efektívnosti v praxi Účinné služby šetria čas a peniaze a efektívne služby majú väčší význam pre občanov, podnikateľov i administratívu v rámci piatich úloh tohto akčného plánu. Prinášajú prospech na troch úrovniach: a) občanom a podnikateľom; b) administratíve; a c) spoločnosti a hospodárstvu v širšom zmysle. Členské štáty očakávajú, že elektronická verejná správa prispeje k vyššej spokojnosti s verejnými službami a do roku 2010 významne zníži administratívne zaťaženie podnikateľov i občanov. Navyše verejný sektor by mal do roku 2010 prostredníctvom inovačného využívania IKT dosiahnuť výrazné zvýšenie účinnosti, ako aj transparentnosti a zodpovednosti. Hoci väčšina úloh zostáva na vnútroštátnej alebo nižšej úrovni, Európska komisia vytvára pridanú hodnotu tým, že poskytuje podporu všetkým piatim úlohám tohto akčného plánu dvoma typmi aktivít: meraním a zdieľaním. Meranie Poskytovanie relevantných informácií [8], kvantifikácia, porovnávanie s referenčnými hodnotami[9], meranie a porovnávanie dosahu a prínosu je pre široko dostupnú elektronickú verejnú správu nevyhnutné. Pokračujú práce na spoločnom hodnotiacom rámci orientovanom na dosah/prínos, ktorý obsahuje porovnávanie s referenčnými hodnotami používajúce spoločné indikátory (merané na vnútroštátnej úrovni alebo ako súčasť akcie na európskej úrovni) a na problémovo orientovanej inštruktáži využívajúcej merateľné indikátory[10]. Vynárajú sa ekonomické modely, ktoré je potrebné ďalej rozvíjať ako doplnkové nástroje pomáhajúce určiť spôsoby využívania údajov, napr. vzťah medzi investíciou a produktivitou v projekte elektronickej verejnej správy alebo prínos politík a programov elektronickej verejnej správy pre rast HDP, zamestnanosť či sociálnu súdržnosť. Zdieľanie Všeobecne sa uznáva potreba väčšej výmeny skúseností[11]. Boli zavedené a zavádzajú sa ďalšie mechanizmy, ako je rámec osvedčených postupov elektronickej verejnej správy[12], pozorovacie centrum elektronickej verejnej správy[13], portál Vaša Európa[14], sieť TESTA[15] a colné odbavenie „v jednom okne“[16]. Toto umožní zdieľanie rizika a úspory z rozsahu pri skúmaní inovačných riešení a replikovateľných stavebných blokov pre inováciu a výmenu osvedčených postupov. Patrí sem aj akčný plán Komisie eKomisia[17]. Výsledky EPAN týkajúce sa inovačných verejných služieb by sa mali väčšmi využívať po ich prepojení s osvedčenými postupmi podporovanými Komisiou. V krátkom až strednom časovom horizonte sa podľa tohto návrhu treba zamerať na udržateľnosť služieb infraštruktúry prostredníctvom programov ES a vnútroštátneho/regionálneho financovania. Dlhodobú udržateľnosť je ešte potrebné zabezpečiť[18]. Európska Komisia v partnerstve s členskými štátmi, súkromným sektorom a občianskou spoločnosťou uskutoční tieto akcie: | 2006 | Komisia v spolupráci s členskými štátmi navrhne spoločný hodnotiaci rámec elektronickej verejnej správy orientovaný na dosah a následne ho doladí. | 2007 | V zhode s hodnotiacim rámcom i2010 v záujme monitorovania pokroku tohto akčného plánu bude na základe vstupov členských štátov vykonané porovnanie s referenčnými hodnotami a analýza konkrétnych dosahov a prínosov. | 2006 | Komisia spolu s členskými štátmi bude skúmať mechanizmy zabezpečujúce dlhodobú finančnú a operačnú udržateľnosť výmeny skúseností, infraštruktúr a služieb. | V rokoch 2006 až 2010 bude Komisia naďalej aktívne podporovať zdieľanie zdrojov, osvedčených postupov a skúseností v rámci elektronickej verejnej správy. KľÚčOVÉ SLUžBY S VYSOKÝM DOSAHOM PRE OBčANOV A PODNIKATEľOV Agenda elektronickej verejnej správy napreduje prostredníctvom modernizácie stoviek verejných služieb. Kým väčšina z nich funguje na miestnej, regionálnej a národnej úrovni, rad služieb, ktoré sa poskytujú aj cez hranice, predstavuje významný rozdiel pre občanov, podnikateľov i administratívu. Tieto služby predstavujú vlajkové lode európskej elektronickej verejnej správy. Slúžia aj na mobilizáciu odhodlania na najvyššej úrovni a vytvárajú významný dopyt po kľúčových predpokladoch, ako je elektronická identifikácia a interoperabilita, vzájomne sa podporujúce úlohy tohto akčného plánu (pozri aj ďalšiu kapitolu). Implementácia týchto významných služieb sa musí sústrediť na dosiahnutie merateľného dosahu prostredníctvom širokého využívania , nie iba sprístupnenia týchto služieb elektronickou cestou. Jednou z takýchto služieb s vysokým dosahom je elektronické verejné obstarávanie. Príjmy štátnej správy predstavujú asi 45 % HDP a verejné orgány v Európe každý rok nakupujú za 15 až 20 % HDP čiže za 1 500 až 2 000 miliárd EUR. Elektronické obstarávanie a faktúrovanie by mohlo priniesť úspory vo výške asi 5 % z celkových nákladov na obstarávanie a zníženie nákladov na transakcie najmenej o 10 %, čo by viedlo k ročným úsporám desiatok miliárd eur. Najmä malým a stredným podnikom prináša výhody ľahší prístup k verejnému obstarávaniu a zlepšovanie možností v oblasti IKT vedúce k zvýšeniu konkurencieschopnosti. Preto je široké prijatie elektronického obstarávania veľmi potrebné. Členské štáty sa zaviazali, že umožnia všetkým oblastiam verejnej správy v celej Európe realizovať 100 % verejného obstarávania elektronicky (pokiaľ to bude právne prípustné) a zabezpečia, aby do roku 2010 najmenej 50 % verejných obstarávaní nad prahom ES[19] prebehlo elektronicky. V období rokov 2006-2010 Komisia v spolupráci s členskými štátmi preskúma služby s vysokým dosahom a celoeurópskym rozmerom, ktoré najväčšmi prispievajú k napĺňaniu Lisabonskej agendy. Mimoriadnu pozornosť bude venovať službám občianskej mobility, ako sú zlepšené ponuky pracovných príležitostí v rámci celej Európy, služby sociálneho zabezpečenia vo vzťahu k záznamom o chorobách a elektronicky vystavovaným receptom na lieky, výhody a penzie v rámci celej Európy a vzdelávacie služby vo vzťahu k štúdiu v zahraničí. Medzi ďalšie kľúčové služby, o ktorých treba uvažovať, patria registrácia firiem a refundácia DPH podnikateľom. Mali by sa využiť aj príležitosti na synergiu so štrukturálnymi fondmi a miestnym/regionálnym rozvojom. Cezhraničné elektronické obstarávanie bolo vybrané ako prvá aplikácia, na ktorú sa možno zamerať. Toto úsilie má podporiť akčný plán elektronického obstarávania dohodnutý s členskými štátmi v roku 2004[20]. Plán by mal pomôcť členským štátom urýchliť vývoj smerujúci k realizácii cezhraničných riešení. Európska Komisia v partnerstve s členskými štátmi, súkromným sektorom a občianskou spoločnosťou uskutoční tieto akcie: | 2006 | Dohodne sa s členskými štátmi na cestovnej mape, stanovení merateľných úloh a medzníkov a na dosiahnutí stopercentnej dostupnosti a päťdesiatpercentného využívania elektronického verejného obstarávania do roku 2010. | 2007 | Na základe existujúcich alebo pripravovaných riešení členských štátov urýchli spoločné špecifikácie kľúčových prvkov pre cezhraničné elektronické verejné obstarávanie a spustí pilotné implementačné projekty. | 2009 | Vyhodnotí realizované pilotné projekty a výsledky rozšíri v rámci EÚ. | 2010 | Vyhodnotí výsledky dosiahnuté pri aplikovaní cezhraničného verejného obstarávania v členských štátoch. | V rokoch 2006 až 2010 sa s členskými štátmi dohodne spolupráca na ďalších službách elektronickej verejnej správy s vysokým dosahom. REALIZÁCIA KľÚčOVÝCH PREDPOKLADOV ELEKTRONICKÁ VEREJNÁ SPRÁVA SA DOSTALA NA KRITICKÉ RÁZCESTIE. ĎALšÍ VÝRAZNÝ POKROK SI VYžADUJE realizáciu istých kľúčových predpokladov, najmä pre zefektívnenie služieb s vysokým dosahom. Za najdôležitejšie kľúčové predpoklady sa považujú interoperabilná správa elektronickej identifikácie (eIDM) pre prístup k verejným službám, autentizácia elektronických dokumentov a elektronické archivovanie. Štáty EÚ už implementujú eIDM, pričom zohľadňujú potreby vnútroštátnych služieb, kultúrne tradície a preferencie v oblasti ochrany osobných údajov. Harmonizované vnútroštátne identifikačné preukazy by mohli byť jedným zo špecifických prostriedkov implementácie verejných služieb eIDM, ale to závisí od rozhodnutia jednotlivých štátov. Biometrické vnútroštátne identifikačné preukazy a eIDM pre verejné služby sa výrazne odlišujú: vnútroštátne identifikačné preukazy slúžia verejnej bezpečnosti, napríklad tým, že uľahčujú integrovanú správu hraníc a podporujú boj proti terorizmu, kým elektronická identifikácia pre verejné služby má uľahčiť prístup a ponúknuť personalizované a inteligentnejšie služby. Členské štáty uznávajú dôležitosť eIDM pre zabezpečenie toho, aby do roku 2010 európski občania a podnikatelia mohli využívať výhody bezpečných a pohodlných elektronických prostriedkov vydávaných na miestnej, oblastnej alebo národnej úrovni, spĺňajúcich požiadavky ochrany údajov a určených na preukázanie totožnosti pri využívaní verejných služieb vo vlastnom alebo ktoromkoľvek inom členskom štáte. Európska komisia navrhuje pragmatický prístup k interoperabilite rôznych systémov eIDM. Cieľom je rešpektovanie rôznych národných prístupov a riešení bez vytvárania bariéry zabraňujúcej využívaniu verejných služieb v zahraničí. Komisia zváži širšie verejné konzultácie, ktoré by aktualizovali názory na prijímanie týchto služieb verejnosťou. Elektronický podpis poskytuje technológiu, ktorá sa dá využiť v procese eIDM. Komisia bude v následnosti na smernicu o elektronickom podpise aktívne podporovať vzájomné uznávanie a interoperabilitu elektronických podpisov v záujme prekonania bariér jednotného trhu. Komisia okrem toho zváži, či sú potrebné regulačné opatrenia upravujúce vývoj elektronickej identifikácie a autentizácie pre verejné služby. Navyše elektronické dokumenty budú nevyhnutné pre mnohé služby, napr. zmluvy o verejnom obstarávaní, predpisovanie liekov na diaľku alebo vzdelávacie certifikáty. V rokoch 2006 až 2010 Komisia s členskými štátmi vytvorí referenčný rámec pre autentizované elektronické dokumenty v rámci EÚ a vyvinie a implementuje pracovný program užšej spolupráce pri riadení a autentizácii elektronických záznamov a archívov verejnej správy, zameraný aj na uľahčenie cezhraničného prístupu k týmto záznamom a archívom. Nakoniec interoperabilita je všeobecne použiteľný kľúčový predpoklad. Interoperabilné základné služby infraštruktúry (napr. bezpečná komunikácia medzi zložkami administratívy alebo cezhraničný prístup k registrom), spoločné špecifikácie, usmernenia týkajúce sa interoperability a opakovane využiteľný softvér sú základnými stavebnými kameňmi elektronickej verejnej správy s vysokým dosahom. Pokračujú práce zamerané na prijatie aktualizovaného európskeho rámca interoperability a presadzovanie i zvyšovanie povedomia o vhodnosti interoperabilných služieb elektronickej verejnej správy vychádzajúcich z noriem, otvorených špecifikácií a využívajúcich otvorené rozhrania, ako sa plánuje v oznámení o interoperabilite[21]. Európska Komisia spolu s členskými štátmi, súkromným sektorom a občianskou spoločnosťou uskutoční tieto akcie: | 2006 | Dohodne sa s členskými štátmi na cestovnej mape, stanovení merateľných úloh a medzníkov na ceste k európskemu rámcu eIDM do roku 2010 založenému na interoperabilite a vzájomnom uznávaní národných eIDM. | 2007 | Dohodne spoločné špecifikácie pre interoperabilné eIDM v EÚ. | 2008 | Bude monitorovať rozsiahle pilotné projekty interoperabilných eIDM v cezhraničných službách a implementovať spoločne odsúhlasené špecifikácie. | 2009 | Elektronický podpis v elektronickej verejnej správe: Vypracuje prieskum jeho prijímania vo verejných službách. | 2010 | Preskúma prijímanie európskeho rámca eIDM pre interoperabilné eIDM členskými štátmi. | POSILNENIE PARTICIPÁCIE A DEMOKRATICKÉHO ROZHODOVANIA V EURÓPE Demokratické rozhodovanie a participácia čelia niekoľkým problémom. Po celej Európe je (nepovinná) volebná účasť na národnej i európskej úrovni všeobecne nízka. Často existujú pocity, že rozhodovanie sa stalo komplexnejším, týka sa väčšieho počtu zúčastnených strán i záujmov a dosahovanie dohôd cestou vzájomných ústupkov je čoraz ťažšie. Občania začínajú byť lepšie informovaní a požadujú väčšie možnosti angažovania. Vlády sa pokúšajú vytvoriť širokú a otvorenú podporu pre verejné politiky v záujme zabezpečenia účinnej implementácie a vyhnutia sa novým demokratickým a spoločenským rozdeleniam. Lepšie rozhodovanie a širšia angažovanosť občanov vo všetkých fázach demokratického rozhodovania vrátane rozhodovania na európskej úrovni sú neodmysliteľnými podmienkami pre zachovanie súdržnosti európskej spoločnosti. Súčasne sa však otvárajú nové príležitosti: osobitne IKT má vysoký potenciál zapojiť veľké množstvo občanov do verejnej debaty a rozhodovania, od miestnej úrovne až po európsku úroveň. Internet už podnietil vznik nových foriem vyjadrovania politických názorov a verejných debát, ako sú blogy. Elektronická demokracia, to je rozhranie medzi demokraciou, novými technológiami, novými formami spoločenskej organizovanosti a riadenia. V online prieskume o politike elektronickej verejnej služby 65 % účastníkov predpokladalo, že elektronická demokracia pomôže znížiť deficit demokracie[22] a že existujú dobré príklady elektronickej demokracie. Je však ešte potrebné reagovať na mnohé otázky a obavy, počnúc začlenením a končiac kvalitou rozhodovania. Úlohou Európskej komisie je uľahčovať spoluprácu na európskej úrovni, najmä pokiaľ ide o elektronickú participáciu (eParticipation), prehlbovať porozumenie, zrýchľovať postup zdieľaním opätovne použiteľných riešení z celého sveta a pomocou IKT podporovať transparentnosť európskych inštitúcií a angažovanosť občanov. K tomu prispeje aj akčný plán eKomisia a európska iniciatíva transparentnosti[23]. Navyše sa formou konzultácií s parlamentmi členských štátov EÚ a inými zúčastnenými stranami budú skúmať najlepšie osvedčené postupy a spoločné špecifikácie nástrojov, ktoré môžu priblížiť občanov k parlamentnému rozhodovaciemu procesu. Komisia po konzultáciách so zúčastnenými stranami uskutoční tieto akcie: | 2006-2010 | Testovanie nástrojov založených na IKT a uľahčujúcich transparentnosť a verejnú angažovanosť v demokratickom rozhodovaní. Podpora výmeny skúseností. | 2006 | Začatie príprav nástrojov pre zlepšené parlamentné rozhodovanie založených na IKT. | 2007-2013 | Určenie vyspelých foriem elektronickej demokracie ako priorít výskumného programu TIS v rámci 7. rámcového programu. | MANAžMENT A IMPLEMENTÁCIA AKčNÉHO PLÁNU ELEKTRONICKEJ VEREJNEJ SPRÁVY I2010 Implementácia tohto akčného plánu do veľkej miery závisí od spolupráce s členskými štátmi a inými zúčastnenými stranami. Na úrovni EÚ akčný plán podporujú programy ako Modinis[24], eTEN[25], TIS[26], IDABC[27] a budúci CIP[28] (Competitiveness and Innovation framework Programme – rámcový program hospodárskej súťaže a inovácií). Vzhľadom na podpornú úlohu podskupiny vedúcich predstaviteľov a zástupcov národných iniciatív pre elektronickú verejnú správu, ich produktívne pracovné metódy a praktické pracovné vzťahy s EPAN Komisia po konzultáciách s členskými štátmi navrhne, aby skupina ďalej pracovala na strategickej úrovni v rámci iniciatívy i2010. Komisia v spolupráci s členskými štátmi a po podrobných konzultáciách so zúčastnenými stranami uskutoční strategické monitorovanie, vypracuje cestovné mapy a bude monitorovať európsky akčný plán elektronickej verejnej správy. Skupina podá správu o včlenení akčného plánu do národných plánov elektronickej verejnej správy (členské štáty sa zaviazali podať správu v roku 2006) a vyvinie stratégie pre špecifické oblasti, ako je všeobecne prístupná elektronická verejná správa a služby s vysokým dosahom orientované na občanov. Vo výročnej správe o i2010 a každé dva roky v rámci ministerských konferencií sa predpokladá komplexný prehľad vývoji, nové smery politických priorít a následná aktualizácia tohto akčného plánu, rozpoznanie úspechov a podpora opätovne použiteľných riešení. Komisia pripraví spolu s nadchádzajúcim portugalským predsedníctvom 4. ministerskú konferenciu o elektronickej verejnej správe, ktorá sa bude konať v Portugalsku v roku 2007. Hoci primárnym cieľom tohto akčného plánu je prospech Európy, získané skúsenosti môžu byť prínosom pre ďalšiu medzinárodnú spoluprácu vrátane spolupráce s rozvojovými krajinami. Závery Účinná a inovačná verejná správa je nevyhnutná pre Európu schopnú konkurencie v globálnom meradle a elektronická verejná správa je kľúč, ktorý odomkne potenciál skrytý vo verejnom sektore. Tento akčný plán, ohlásený v rámci iniciatívy i2010, mapuje cestu pre elektronickú verejnú správu v Európe a poskytuje ohniskové body pre programy, iniciatívy a politiky ES na obdobie rokov 2006 – 2010, ako aj praktický návod vo forme cestovných máp a strategického monitorovania prioritných oblastí. Úspešné implementovanie tohto akčného plánu si vyžaduje spoluprácu všetkých zúčastnených strán. [1] Správy o globálnej konkurencieschopnosti Svetového ekonomického fóra, prehľady inovačných trendov Európskej komisie, správy OSN o globálnej pripravenosti na elektronickú verejnú správu (2003, 2004, 2005). [2] 24. novembra 2005, Manchester, Spojené kráľovstvo.http://www.egov2005conference.gov.uk/documents/proceedings/pdf/051124declaration.pdf. [3] Vyhlásenie Európskeho združenia informačných a komunikačných technológií (EICTA) o elektronickej verejnej správe pre priemysel, 25. november 2005. [4] Ciele 1 – 4 sú zhrnutím ministerského vyhlásenia. [5] Verejné obstarávanie nad prahom ES - pozri oddiel 4. [6] Elektronická prístupnosť verejných služieb v EÚ, november 2005, správa predsedníctva Spojeného kráľovstva. [7] Oznámenie o prístupnosti elektronických technológií, KOM(2005) 425. [8] Prehľady Eurostatu o domácnostiach a podnikoch v členských štátoch poskytujú významné informácie o všeobecne prístupnej elektronickej verejnej správe a elektronickom verejnom obstarávaní. [9] Základné online služby porovnávania s referenčnými hodnotami pre elektronickú verejnú správu MODINIS – 6. meranie (2006) a nový pilotný projekt zlepšovania indikátora referenčných hodnôt elektronickej verejnej správy. [10] Štúdia MODINIS eGEP o financovaní, prínosoch a hospodárnosti elektronickej verejnej správy, http://europa.eu.int/egovernment_research. [11] Vyhlásenie ministrov, druhá ministerská konferencia, Como, IT, júl 2003; Oznámenie o prístupnosti elektronických technológií, KOM(2005) 567; Závery Rady o elektronickej verejnej správe, december 2003. [12] http://egov-goodpractice.org [13] eGovernment Observatory: http://europa.eu.int/egovo [14] http://europa.eu.int/youreurope [15] http://europa.eu.int/idabc/en/document/2097/556 [16] http://europa.eu.int/comm/taxation_customs/common/publications/com_reports/customs/index_en.htm [17] e-Komisia 2006-2010, umožňovanie účinnosti a transparentnosti, 22. november 2005. [18] S ohľadom na program IDABC, rozhodnutie 2004/387/ES (L 144, 30. 4. 2004 (pozri Korigendum uvedené v Ú. v. EÚ L 181, 18. 5. 2004, s. 25) Európskeho parlamentu a Rady z 21. apríla 2004, článok 10 ods. 8 a článok 3 písm. d) špecifikuje, že mechanizmy zabezpečujúce finančné a operačné posilnenie služieb infraštruktúry IDABC sa majú definovať. [19] Počnúc sumou približne 50 000 EUR na jednoduché verejné služby až po 6 000 000 EUR na verejné práce. [20] KOM(2004) 841, právny rámec pre elektronické obstarávanie zo smerníc 2004/18/ES a 2004/17/ES. [21] Oznámenie o prístupnosti elektronických technológií, KOM(2006) 45. [22] Online konzultácie GR Informačná spoločnosť a médiá, október-december 2005. [23] Oznámenie predsedu, p. Wallströmovej, p. Kallasa, p. Hübnerovej and p. Fisher Boelovej Komisii pri vyhlásení iniciatívy o európskej transparentnosti, SEK(2005)1300. [24] http://europa.eu.int/information_society/eeurope/2005/all_about/modinis/ [25] http://europa.eu.int/information_society/activities/eten/ [26] http://www.cordis.lu/ist/ [27] http://europa.eu.int/idabc/ [28] http://europa.eu.int/comm/enterprise/enterprise_policy/cip/